איתן פטיגרו

איתן פטיגרו (נולד ב-16 ביולי 1981) הוא ראש מועצת שוהם מאז נובמבר 2018.

ביוגרפיה
פטיגרו נולד בלוד. נקרא על שם אחיה של אמו שנפל בקרב החווה הסינית במלחמת יום הכיפורים. בשנת 1994 עבר עם הוריו להתגורר בשוהם. הוא היה יושב הראש הראשון של מועצת הנוער בשוהם, והיה בין מקימי שבט הצופים ביישוב.

התגייס לצה"ל בשנת 1999, התקבל לקורס טיס, ושירת כטייס תובלה, ובהמשך כמדריך בבית הספר לטיסה. השתחרר בשנת 2007 בדרגת רב-סרן. פטיגרו עבד כטייס באל על, והטיס מטוסי בואינג 737 ובואינג 747.

פטיגרו למד באוניברסיטה הפתוחה וקיבל תואר ראשון בניהול. לאחר מכן המשיך לתואר שני במשפטים באוניברסיטת בר-אילן.

איתן כיהן כראש מטה מנכ"ל המשרד לפיתוח הנגב והגליל, המשרד לשיתוף פעולה אזורי, והמשרד לתשתיות לאומיות.
הוא אף שימש כיועץ מקצועי לשר התשתיות הלאומיות לתחום הגז הטבעי.

בשנת 2008 החל לכהן כחבר במועצה המקומית שוהם ברשימת "שוהם שלנו" של ראש המועצה גיל ליבנה. בשנת 2011 נכנס לתפקיד ממלא מקום וסגן ראש המועצה. במסגרת פעילותו במועצה החזיק בתיק התכנון וההנדסה, והיה שותף לתכנון השכונות כרמים והדרים ביישוב. פטיגרו עמד בראשות ועדת המשנה לכנון ובניה, וועדת הנוער והצעירים. כמו כן כיהן כממלא מקום יו"ר החברה הכלכלית שוהם.

לקראת בחירות 2018 התמודד פטיגרו לראשות המועצה מטעם רשימת "שוהם שלנו", וזאת לאחר שליבנה פרש מראשות הרשימה והעביר את הנהגת הרשימה לסגנו פטיגרו. בבחירות זכה פטיגרו ל-63.73% מהקולות, ובכך נבחר לראשות המועצה. יריבו המוביל, גלעד רבינוביץ', קיבל רק כשליש מהקולות להן זכה פטיגרו.

ב-9 בספטמבר 2020 הודיע על הצטרפותו למפלגת דרך ארץ.

חיים אישיים
פטיגרו נשוי ללי-אור ואב לארבעה ילדים.

קישורים חיצוניים

הערות שוליים 

שוהם: אישים
ראשי מועצות מקומיות בישראל
בוגרי האוניברסיטה הפתוחה
טייסי חיל האוויר הישראלי
טייסי אל על
ישראלים שנולדו ב-1981